google/wiki40b huggingface dataset:
Kallinge

Kallinge er et tettsted i Ronneby kommune i Blekinge län i Sverige. Det ligger ved E22 like nord for Ronneby. I 2010 hadde tettstedet 4 561 innbyggere.
Kockums Jernverk lå her, men ble lagt ned i 1991. Her ligger det svenske luftforsvarets ving F 17 Kallinge, denne deles med Ronneby flygplats.
Stedet ble dannet på siste halvdel av 1800-tallet, da Örmo Bruk ble flyttet fra Konga i Småland til fossen ved Kallinge. Kallinge bestod opprinnelig av to bygder, Häggatorp på vestre side av elven Ronnebyån, og Kalleberga på østre side.
Tamahara vannkraftverk

Tamahara vannkraftverk er et vannkraftverk ved elva Tone nord i prefekturet Gunma i det sentrale Japan, nord for Tokyo. Det drives med pumpeverk for kraftproduksjon fra to reservoarer. Installert effekt er om lag 1 200 MW, og anlegget stod ferdig i 1986. Nord for dette verket ligger Yagisawa vannkraftverk, og begge to er eid av Tokyo Electric Power Company.
Tambara-demningen er det ene av to reservoarer, og er en 116 meter høy steinfyllingsdam som demmer opp 14,8 millioner m³ vannmasser. Det nedre reservoaret er naturlig og ikke oppdemmet.
Fallhøyden (hydraulig head) er på 518 meter.
Serbias kvinnelandslag i strandhåndball

Serbias kvinnelandslag i strandhåndball representerer Serbia i internasjonale konkurranser i strandhåndball. Sporten er underlagt Serbias håndballforbund (Рукометни савез Србије). 
Serbia ble selvstendig stat i 2006, og konkurrerte før dette som Serbia og Montenegro.

VM i beachhåndball

Serbia deltok første gang i VM ved VM i beachhåndball 2008 i Spania. Der kom de på 8.-plass av de 12 lagene som deltok. 
De deltok ikke ved VM i beachhåndball 2010 i Spania, og heller ikke ved VM i beachhåndball 2012.

EM i beachhåndball

De deltok ved sitt første EM under navnet Serbia i 2007 - EM i beachhåndball 2007. Her kom kom de på 9.-plass, og det deltok 18 lag. 
De deltok ikke ved EM i beachhåndball 2009 i Larvik, men deltok igjen ved EM i beachhåndball 2011, som ble arrangert i Umag i Kroatia. Der kom Serbia på 11.-plass av de 14 lagene som deltok. 
De deltok heller ikke ved EM i beachhåndball 2013 i Danmark.
Miljøkjemi

Miljøkjemi er vitenskapen om kjemi i naturen .
Fagområdet omhandler kilder, reaksjoner, transport, effekter og virkninger av kjemiske forbindelser på miljøet i luft, jord og vann i tillegg til menneskelig påvirkning i disse miljøer. 
Må ikke forveksles med grønn kjemi eller miljøvern.
Fjellse

Fjellse (også skrevet Fjellsæ og Fjellså) er en tettbyggelse i Flekkefjord kommune, på vestsiden av Lafjorden og ca. tre kilometer sør for sentrum (i luftlinje).
Stedet ligger langs en skrånende fjellside, med en regulert bekk gjennom. Der går sidevei ned fra veien til ferjesambandet til Hidra. Opprinnelig var der noen få småbruk der, men disse er nedlagt og området er fylt opp med boliger.
Bekken, som går fra Skollavannet ble regulert og tatt i bruk til industriformål allerede på slutten av 1800-tallet, da det ble startet stampemølle for filtproduksjon i tillegg til kverning av mel, slik det var vanlig i bygdene. Filtfabrikken var i drift til noen år etter annen verdenskrig. Industrilokalene som ble bygd er ombygd flere ganger, og har rommet flere forskjellige firmaer som har produsert ting som gamasjer, plastbåter m.m.
Grendeskolen er forlengst lagt ned, og elevene transporteres til skolene i sentrum.
År om annet blir innbyggerne bevisste på at en stor fjellknaus i Pollfjellet som ligger tvers over fjorden, har en dyp loddrett fjellsprekk som NGU følger litt med på. Utrasing vil i praksis utslette hele bygda og trolig store deler av bebyggelsen langs vannkanten i Flekkefjorden. Inntil videre er der ikke registrert forskyvninger av betydning.
Teig

En teig er en del av en eiendom som ligger adskilt fra resten av eiendommen.
Statistisk sentralbyrå definerer teig som areal som er helt omsluttet av areal som tilhører andre eiendommer. Hvis offentlig vei eller jernbane deler en eiendom i flere deler, skal disse som hovedregel ikke regnes som egne teiger.

Historie

Fra tidligere tider og fram til ca. 1850 var gårdene blitt endret etter at arveskifter og medgifte førte til at store landområder ble stadig mer oppdelt i teiger (teigblanding). Dette var urasjonelt og førte til behov for rasjonalisering. I 1821 ble så «Lov om utskifting» vedtatt. Det viste seg imidlertid at denne loven ikke fikk den tilsiktede virkning.  Først ved «Jordskifteloven» som ble innført i 1859 (Lov om Jords og Skovs Udskiftning af Fællesskab av 12. oktober 1857) ble det fart i utskiftningsarbeidene på landet, og innføringen av loven ble også en viktig milepæl i kartfesting av eiendomsgrenser. Særlig i perioden 1860–1890 ble det laget mange store og kunstferdige utskiftningskart av høy kvalitet. Fremdeles foretar jordskifteverket årlig mange større utskiftningsforretninger etter ønske fra gårdbrukerne, der teigblandingen oppheves eller reduseres.
Nord-Norges Åndssvakehjem

Nord-Norges Åndssvakehjem var en sentralinstitusjon for psykisk utviklingshemmede som var i drift fra 1954 til 1991. Institusjonen ga pleie, vern og opplæring til mennesker med psykisk utviklingshemming.
Institusjonen var organisert som en egen stiftelse, den samme stiftelsen som i dag heter Nord-Norges Diakonistiftelse. Sentralinstitusjonen var Trastad Gård i Kvæfjord, men den samme stiftelsen drev også blant annet Vensmoen hjem for åndssvake i Saltdal og Straumfjordheimen i Nordreisa.
Det var Margarethe Wiig som fikk ideen om å opprette hjemmet, fordi hun så behovet da hun fulgte en pasient fra Sortland til Klæbu Pleiehjem i 1937. Hennes engasjement fikk Hålogaland bispedømmeråd til å nedsette en komite med oppgave å legge til rette for opprettelsen av en slik institusjon for hele Nord-Norge. Komiteen begynte sitt arbeid i 1949, og fikk kjøpt gården Trastad til formålet. Den første paviljongen, som pasientbolighusene ble kalt, ble åpnet i 1954, samme år som stiftelsen ble formelt etablert.
Fra åpningen, da paviljong 1 hadde plass til 30 pasienter, ble institusjonen stadig utvidet, ofte finansiert av innsamlingsaksjoner. På det meste var det 375 pasienter på Trastad.
Institusjonen ble lagt ned i 1991 som følge av HVPU-reformen, som ga ansvaret for omsorg og utdanning for psykisk utviklingshemmede til hjemkommunene.
Edward Higgins

Utmerkelser

Higgins var kommandør av Order of the British Empire.
Bundesgerichtshof

Bundesgerichtshof (BGH) er Tysklands føderale høyesterett for sivil- og straffesaker, med sete i Karlsruhe. En av strafferettsavdelingene er plassert i Leipzig. Domstolen er en av Tysklands fem føderale høyesteretter.
Bundesgerichtshof må ikke forveksles med Bundesverfassungsgericht som også holder til i Karlsruhe.

Historie

Bundesgerichtshof ble grunnlagt 1950. Opprinnelig skulle domstolen etter Tysklands gjenforening flytte til den historiske høyesterettsbygningen Reichsgerichtsgebäude i Leipzig. Imidlertid ville ikke dommerne forlate Karlsruhe. Leipzig fikk kun femte straffesenat som tidligere hadde holdt til i Berlin.
Bundesverwaltungsgericht flyttet 2002 inn i Reichsgerichtsgebäude i Leipzig, mens det femte straffesenatet holder til i Villa Sack, også den i Leipzig.
Her og nå (radioprogram)

Her og nå er et norsk aktualitetsmagasin som har gått på NRK Radio siden 1981. Programmets hovedinnhold er dagsaktuelle nyheter, reportasjer og debatter samt noe sport og trafikkoversikter. Det inneholder mest innenriksstoff, men også noe utenriks. Programmet sendes på P1 og går mandag til torsdag mellom kl. 17:00 og 18:30. Programledere er (per 2019) Tron Soot-Ryen, Elin Aandal-Herseth og Mathias Nylenna. Programmet ble tidligere ledet av Kari Sørbø (1987 til 2009) og Henning Olstad (1998 til 2009). Programmet sendes fra NRK Tyholt.
Her og nå er et av de mest populære nyhetsprogrammene i Norge og har hatt mellom 400 000 og 700 000 lyttere per sending.
Programmet har vunnet Radio Prix-prisen flere ganger. Blant annet i 2004 (Kari Sørbø i klassen Årets programleder), 2006 (Årets direktesending) og 2013 (Årets nyhetsmagasin).

Historikk

Første sending gikk på lufta den 24. august 1981 på P2. 
I 1993 ble programmet flyttet fra P2 til P1. 
I 2012 gjennomgikk programmet en større endring: Sendeflaten ble utvidet fra 1 til 1,5 timer og sendestart ble flyttet fra kl. 15 til 17. De begynte også å fylle sendingen med musikk. 
I 2018 droppet de sendinger på fredager.
Ner og Nå-redaksjonen i 2004 bestod av Erik Skarrud (redaksjonssjef), Gunnar Hybertsen (reporter), Aagot Opheim (reporter), Marianne Rimstad Nordvik (vaktsjef og reporter), Synnøve Nes (reporter/produsent), Sarah Pierstorff, Kjetil Malkenes Hovland.
Daniel kraftverk

Victor J. Daniel Jr kraftverk , også kjent som Plant Daniel, er et kombinert gasskraftverk og varmekraftverk i Jackson County i delstaten Mississippi i det østlige USA. Det har en installert produksjonskapasitet på 2.090 MW, fordelt på ulike blokker og turbiner. Dette er delstatens største, termiske kraftverk målt etter effekt. Brenselkilden er kull, naturgass og fyringsolje.
Eiere er Mississippi Power og operatørselskapet Gulf Power, begge er en del av Southern Company. Ved anlegget ble det i 2008 gjennomført demonstrasjonsdrift med karbonfangst og -lagring i en geologisk formasjon i nærheten.
I 2006 hadde hele anlegget utslipp på 9 094 mill. tonn CO2.
Sea Research Society

Sea Research Society er en marinarkeologisk forskningsorganisasjon grunnlagt i USA i 1972, med kontorer i North Charleston, SC. Dens formål er to promote scientific and educational endeavors in any of the marine sciences or marine histories with the goal of obtaining knowledge for the ultimate benefit to mankind. Organisasjonen søker både i arkiver og felten etter kunnskap om skipsvrak.
Berit Kvæven

Karriere

Hun er utdannet sivilingeniør fra NTH i 1967, var forsker ved SINTEF fra 1968 og tok doktorgrad (dr.ing.) i kjemi ved NTH i 1975, med avhandlingen Undersøkelser av kondensasjonsreaksjoner hos aminoforbindelser. Hun har senere vært sjefingeniør i Klima- og forurensningsdirektoratet, hvor hun har jobbet med internasjonale oppgaver, bl.a. som leder av FNs overvåkingsprogram for sur nedbør.
Hun har også vært medlem av Statens atomtilsyn 1981–1992, medlem av råd for Referanselaboratoriet for vannanalyse 1981–1988, varamedlem av rådet for Havforskningsinstituttet 1982–1989, varamedlem av Forurensningsrådet 1985–1991, styremedlem i Statens tilsynsinstitusjoner i landbruk 1986–1988, styremedlem i Norsk institutt for jord- og skogkartlegging 1990–1993, medlem av det regjeringsoppnevnte Styrereform-utvalget 1990–1991 og varamedlem av styret for Statistisk sentralbyrå fra 1996.

Politikk og organisasjonsverv

Hun var personlig sekretær (tilsvarende politisk rådgiver) for forbruker- og administrasjonsminister Eva Kolstad i regjeringen Korvald fra 1972 til 1973, politisk nestleder i Venstre fra 1976 til 1982, fylkesleder for Oslo Venstre i 1990, president i Norske sivilingeniørers forening (nå Tekna) fra 1990 til 1993, nestleder i Akademikernes Fellesorganisasjon fra 1991 til 1993 og leder for Norsk Kvinnesaksforening fra 2004 til 2006. Hun var vararepresentant på Stortinget for Venstre i perioden 1997–2001 og møtte 12 dager som stortingsrepresentant.
Montrouzierina

Utseende

En stor, avlang, lyst rødbrun trebukk. Antennene er tynne og omtrent så lange som kroppen, pronotum med en kraftig tann midt på hver sidekant. Dekkvingene er jevnbrede, i spissen med to tenner. Beina er tynne og middels lange.

Utbredelse

Slekten er endemisk for Ny-Caledonia.
Østre Mebon

Østre Mebon (khmer: ប្រាសាទមេបុណ្យខាងកើត) er et tempel i Angkor i Kambodsja. Det ble bygget under kong Rajendravarman, og står på det som en gang var en kunstig øy i midten av det nå tørre Østre Baray-reservoaret. 
Østre Mebon var dedikert til den hinduistiske guden Shiva og til ære for kongens foreldre. Beliggenheten reflekterer de kambodsjanske arkitektenes vekt på orientering og himmelretninger. Tempelet ble bygd på en nord-sør akse med Rajendravarman's statstempel, Pre Rup, som ligger ca. 1200 meter mot sør like utenfor barayen. Østre Mebon ligger også på en øst-vestakse med palasstempelet Phimeanakas, et annet byggverk reist i Rajendravarmans regjeringstid, som ligger ca. 6800 meter lenger vest. 
Østre Mebon ble bygget i den samme stil som Pre Rup, og ble innviet i 953. Det er bygget i et utvalg av solide kambodsjanske byggematerialer: sandstein, murstein og lateritt. Tempelet har tre nivåer, øverst er et sentralt tårn på en kvadratisk plattform, omkranset av fire mindre tårn på plattformens hjørner. Tårnene er av murstein; hullene som tidligere forankret stukaturen er synlig.  
Skulpturene på Østre Mebon er variert og eksepsjonelle, blant annet to meter høye frittstående steinelefanter på hjørnene på første og andre nivå. Religiøse bilder omfatter guden Indra øverst hans trehodede elefant Airavata, og Shiva på den hellige oksen Nandi. 
Når man ser ut fra det øverste nivået i dag må man ta fantasien i bruk for å forestille seg de enorme vannmassene som tidligere omkranset tempelet. Fire landgangsplattformer i bunnen gir en påminnelse om at templet en gang kun var tilgjengelig med båt.
Peggy Lee

Bakgrunn

Hennes mormor og farfar var henholdsvis norske og svenske innvandrere. Selv var hun det syvende av de åtte barna til Marvin Olof Egstrom, stasjonsagent for Midland Continental Railroad og hans hustru Selma Amelia (født Anderson) Egstrom. Hun og familien var lutheranere. Faren var svensk-amerikaner og moren norsk-amerikaner. Etter at moren døde da Peggy var fire år fammel, giftet faren seg med Min Schaumber.
Peggy Lee hørte som ungdom Count Basie Orchestra på radioen og lærte seg så på egen hånd å synge. I Fargo, der hun bodde med familien, sang hun som fjortenåring i radiostasjonen WDAY.

Sangerinne

I 1937 dro hun første gang til Los Angeles, men etter bare én opptreden dro hun tilbake til Fargo. I 1939 begynte hun å synge i Will Osbornes orkester og spilte også i regionale band i Minneapolis og St. Louis. I 1941 sang hun i hotellet Ambassador West i vokalgruppen The Four of Us. 
I 1941, da Benny Goodmans orkester stod på toppen av sin popularitet, hørte Goodman selv Lee synge under en opptreden i Buttery Room i Chicago og engasjerte henne. Hun begynte i august 1941 med plateinnspilling med bandet (Elmer’s Tune). Så sang og turnerte hun med dem i hele USA i to år. I juli 1942 spilte hun inn sin første hit – Why Don't You Do Right? – som ble solgt i mer enn én million eksemplarer og gjorde henne berømt. Han var kjent for sin måte å synge på – soft and cool – noe som hun tilegnet seg i de ofte støyfylte nattklubbslokalene. I mars 1943 giftet hun seg med gitaristen i Goodmans band, Dave Barbour.
I 1944 fikk hun en egen kontrakt med Capitol Records og hun sang inn en lang rekke med hits, ofte med ord og musikk av Lee og Barbour. Hennes mest kjente innspillinger er sannsynligvis cover-innspillingen, der hun også skrev teksten, av Fever, som opprinnelig var blitt fremført av Little Willie John, og hennes versjon av paret Jerry Leiber/Mike Stoller-komposisjonen Is That All There Is?. Hennes samarbeide med plateselskapet varte i hele tretti år, med avbrudd da hun gikk over til Decca i perioden 1952-57. Hun eksperimenterte med latinamerikanske rytmer og gjorde i 1960 den populære platen Latin à la Lee for Capitol.
Hun ble særlig kjent for sangene til Walt Disneys Lady og Landstrykeren, der hun også spilte rollen som showkatten Peggy og sang He's a Tramp.
Peggy Lee var også med i mange filmer, deriblant den nye versjonen av Al Jolsons The Jazz Singer som ble innspilt i 1953 (opprinnelig fra 1927) og filmen fra 1955 Pete Kelly’s Blues der hun spilte en alkoholisert og deprimert sangerinne. For den rollen ble hun nominert til Oscar for Beste kvinnelige birolle.
Beijing Review

Beijing Review (kinesisk: 北京周報; pinyin: Běijīng zhōubào) er Folkerepublikken Kinas eneste nasjonale nyhetsmagasin på engelsk. Det har et opplag på 70.000 og formidles innen Kina og til 150 land og territorier internasjonalt.
Utgiver er China International Publishing Group.
Det ble grunnlagt i mars 1958 som ukemagasinet Peking Review, og ble et viktig organ for det offisielle Kinas spredning av sine synspunkter.
Desicasta

Utseende

Middelsstore gullbasser, blankt svarte, kan ha røde bein. Pronotum er nokså kraftig punktert, dekkvingene har antydning til punktrader. Pronotum er forlenget bakover i midten og dekker scutellum.

Utbredelse

Slekten er utbredt i Mellom-Amerika og det nordlige Sør-Amerika.
Riksväg 90

Riksväg 90 i Sverige går mellom Meselefors i Vilhelmina kommune og Härnösand.
Strekningen mellom Vilhelmina og Hälla er del av Sagaveien.
Deadline (TV-serie)

Deadline er en norsk TV-serie for barn og ungdom som ble sendt som en del av ungdomsprogrammet Midt i smørøyet på NRK høsten 1988.
Manuset er skrevet av åtte skolebarn fra forskjellige steder i landet etter at de vant en konkurranse der en skulle skrive og sende inn forslag til en TV-serie. Regien er ved Hermann Gran.
Serien består av fem episoder og hadde premiere 19. november 1988.

Handling

Skoleelevene Sindre, Charlotte, Halvor og Kaja skal ha arbeidsuke og blir utplasserte i en norsk boulevardavis. Det blir en travel arbeidsuke der ungdommene må lære å tilpasse seg det hektiske livet i en avisredaksjon der alt skal klaffe innen deadline. De sliter litt med å finne seg til rette og syns dessuten at enkelte av de eldre journalistene blir sære når de skal ha med ungdom å gjøre.
Juzja

Juzja (russisk: Южа) ) er en by i Ivanovo oblast i Russland. Den ligger ved Vazalsjøen, 80 km sørøst for Ivanovo. Innbyggertall: 15 636 (folketelling 2002), 20 892 (folketelling 1989).
En bosetning på stedet til dagens Juzja har eksistert siden begynnelsen av 1400-tallet. Landsbyen Juzja ble første gang nevnt i 1628. Bystatus ble innvilget i 1925.
Pilegrimsfedrene

Pilegrimsfedrene (engelsk: Pilgrim Fathers) er den betegnelsen som er gitt til de første bosetterne av Plymouth-kolonien i dagens amerikanske by Plymouth i Massachusetts. Pilegrimenes lederskap kom fra de dissentiske, religiøse menighetene kalt brownister (etter grunnleggeren Robert Browne, død 1633), som flyktet fra den politiske uroen i England og til det relativt rolige og tolerante Nederlandene på 1500- og 1600-tallet. Disse pilegrimene hadde tilsvarende kalvinistiske, religiøs tro som de engelske puritanerne, men i motsetningen til puritanerne, holdt de fast ved at deres menigheter måtte løsrives fra den engelske statskirken.
Som en separatistisk gruppe opptatt av å miste deres engelske kulturelle identitet om de emigrerte til Nederlandene, sørget de for å få engelske investorer til å etablere en ny koloni i Nord-Amerika. Kolonien, etablert i 1620, ble den andre vellykte engelske bosetningen (etter opprettelsen av kolonien Jamestown i 1607). Pilegrimenes moderne forestilling om at de søkte «religiøs frihet» ble en sentral opphavfortelling for historien og kulturen i USA.
På denne tiden var det også kolonisering av Nord-Amerika fra andre europeiske land enn England, deriblant Ny-Nederland, Ny-Frankrike, den nederlandske Essequibo-kolonien, koloniale Brasil av portugisere, Barbados, visekongedømmet Peru og Ny-Spania.
You (sang med Robin Stjernberg)

Bakgrunn

Låten var en av deltakerne i Melodifestivalen 2013 og er komponert av Robin Stjernberg, søsknene Joy og Linnea Deb samt nordmannen Joakim Harestad Haukaas, som vant norske MGPjr i 2003 med låten «Sinnssykt gal forelsket»,  mens Joy og Linnea Deb senere var to av låtskriverne av «Heroes», som Måns Zelmerlöw senere vant Eurovision Song Contest 2015 med. Robin Stjernberg som hadde blitt nummer to i svenske Idol 2011, fremførte den i konkurransen.
«You» deltok i den fjerde delfinalen i Malmö 23. februar 2013, der den endte på tredjeplass. Sangen måtte dermed via Andra chansen i Karlstad 2. mars, og kvalifiserte seg der til finalen i Friends Arena i Stockholm lørdag 9. mars. Etter juryavstemningen ledet sangen, men endte på andreplass i telefonavstemningen. Det var likevel nok til å sikre en sammenlagtseier, like foran forhåndsfavoritten Yohio og «Heartbreak Hotel». Dette var første gang at Melodifestivalen fikk en vinner som hadde kvalifisert seg via Andra chansen. Med seieren ble «You» Sveriges bidrag til Eurovision Song Contest 2013 i Malmö.

Eurovision Song Contest

I Eurovision Song Contest 2013 var Sverige vertskap og dermed direktekvalifisert til finalen lørdag 18. mai 2013. I finalen var «You» det 16. bidraget ut på scenen av 26 deltakere. I avstemningen fikk sangen 62 poeng og endte på 14. plass. Den høyeste poengsummen kom fra Norge som ga 12 poeng.

Utgivelse

«You» ble gitt ut via digital nedlastning 24. februar 2013 av Lionheart Music Group, og som CD-singel av plateselskapet M&L Records Recordings 5. mars 2013. Det ble også gitt ut en egen pianoversjon av sangen samme år av Capitol Music Group og distribuert av Universal Music. Sangen var også med på Robin Stjernbergs album, Pieces, utgitt senere i 2013.
The Audrey Hepburn Story

Handling

Filmen dekker Hepburns oppvekst og barndommen i 1950-årene, som blant annet inneholdt ballettrening, foreldrenes skilsmisse og de vanskelige krigsårene, da Nederland var okkupert av Tyskland. Hun drar deretter til USA, hvor hun blir en stor filmstjerne og lager en rekke suksessfulle filmer, blant annet Frokost hos Tiffanys.
Filmen slutter med et fotografi av Audrey Hepburn under et av hennes oppdrag for UNICEF.

Sending

Flere versjoner av filmen har blitt sendt på TV. På ABC Network ble den sendt som en tre timer lang spillefilm, mens i andre land ble en lengre versjon vist over to kvelder.
Dråpebiller

Utseende

Små til middelsstore (0,8 – 5,5 mm), ovale, svært blanke biller, brune eller svarte, av og til med oransje flekker. Antenner og bein kan foldes tett inntil kroppen slik at hele billen blir glatt og dråpeformet, og svært vanskelig å få tak på. For ekesmpel er det nesten umulig å plukke opp en slik bille med en pinsett. Hodet er bredt med små fasettøyne. Antennene er temmelig lange og ganske tynne, de to innerste og tre ytterste leddene noe tykkere. Brystskjoldet (pronotum) er glatt, blankt og hvelvet, fint punktert, med jevnt kurvede sidekanter. I bakkanten er det gjerne en tungeformet lobe i midten som helt eller delvis dekker scutellum, men dette gjelder ikke hos de norske artene. Dekkvingene er jevnt rundede, glatte, fint punkterte, med en fure (sømstripen) langs innerkanten men ellers uten lengdestriper. De er tvert avkuttet bak og dekker ikke bakkroppsspissen på levende eksemplarer. På døde eksemplarer i samlinger er ofte bakkroppen skrumpet sammen slik at den er fullstendig dekket av dekkvingene. Bakkroppen er tilspisset bak. Beina er lange og spinkle.

Levevis

Dråpebillene lever i og på sopp av ulike slag, både hattsopp, poresopp og slimsopp. Noen arter finner man gjerne mellom løvstrø der de spiser sopphyfer. Slekten Scaphisoma, som omfatter alle de norske artene bortsett fra én, er knyttet til poresopper (kjuker) som vokser på død ved. Dråpebillene er stort sett skogsinsekter.
Simona Aebersold

Karriere

Aebersold har hatt en svært suksessrik juniorkarriere. Hun har vunnet hele syv gull i Junior-VM i orientering og ni medaljer totalt. 
I seniorklassen fikk Aebersold sitt definitive gjennombrudd i 2018. Under EM i orientering dette året ble Aebersold nummer tre på mellomdistansen på hjemmebane i sveitsiske Ticino.
Den røde pimpernell (TV-serie)

Handling

Handlingen er lagt til Frankrike under den franske revolusjon. Året er 1792, da revolusjonen hadde utartet til terror og henrettelser (Skrekkveldet) på løpende bånd. Hundrevis av aristokrater møter døden i giljotinen. Midt i dette kaoset klarer en dristig redningsmann å berge flere ofre fra bøddelens grep. Mannen, som kaller seg Den røde pimpernell, klarer – iført de utroligste forkledninger – å lure både Robespierre og hans onde medhjelper Chauvelin. 
Det viser seg at mannen som kaller seg Den røde pimpernell er en britisk adelsmann ved navn Sir Percy Blakeney. Han lever et tilsynelatende bekymringsløst liv i den britiske sosietetsverdenen, men dette er bare et skalkeskjul for hans egentlige virksomhet. Den listige franske ambassadøren i London, Chauvelin, finner imidlertid visse spor og tar opp forfølgelsen.
Tilbake i Frankrike oppstår det omsider en konfrontasjon mellom Percy og Chauvelin, men Percy klarer å flykte og tar seg omsider tilbake til England.